Ope brief aan minister van toerisme oor reisregulasiesFoto: Bmiregional.com Geagte min. Hanekom Ek wil graag my stem voeg by duisende Suid-Afrikaners wat al gely het onder die absurde “Child Trafficking Victims Protection Act”. My gesin het die afgelope Sondag ’n nagmerrie-ondervinding op die Heathrow-lughawe deurgemaak. Ons woon tans in Engeland en besoek elke twee jaar Suid-Afrika (sou graag meer dikwels wou, maar dit vat twee jaar om te spaar vir die vliegkaartjies). My vrou en drie kinders moes eerste vertrek sodat hulle drie weke lank by die oumas en oupas kon kuier, waarna ek by hulle sou aansluit vir ’n verdere drie weke. Ons was bewus van die nuwe wet en het seker gemaak ons het “unabridged birth certificates” (volledige, onverkorte geboortesertifikate) vir elke kind, plus die voorgeskrewe “affidavit” (beëdigde verklaring) van myself vir elke kind, gesertifiseer deur ons dominee hier in Engeland. Ek het my vrou en kinders Sondagmiddag by die busstasie in Cambridge afgelaai waarna hulle Heathrow toe is met die bus. Groot was my skok toe ek ’n paar uur later ’n oproep kry van my vrou, verskriklik ontsteld en huilend, want hulle is toestemming geweier om hul bagasie in te weeg, en mag nie vlieg nie. Die rede: die beëdigde verklarings het nie ’n stempel daarop gehad nie, net die dominee se naam en sertifisering. Ek het met die toesighouer oor die foon gepraat en gesmeek, maar niks het gehelp nie. Die enigste raad was dat ek in my kar moes spring en die twee uur lange rit na Heathrow toe moes afjaag voordat die toegangshek vir die vlug sou sluit. Dan moes ek ook die dominee probeer opspoor en oortuig om onmiddellik saam met my te kom. Gelukkig was sy bereid om haar gesin net so te los op ’n Sondagaand en ons is daar weg. Dit was ’n geweldige opoffering vir haar, want sy het ’n sewejarige verstandelik gestremde seuntjie wat baie ontsteld raak as sy ma nie daar is om hom in die bed te sit nie. Dit was ’n verskriklike rit, want ons het nie geweet of ons betyds sou wees nie. My arme vrou en kinders is deur hel. Die dominee se seuntjie was ontroosbaar sonder sy ma. Kan u nie asseblief iets doen om hierdie gekkigheid stop te sit nie? Die toesighouer by Heathrow het verduidelik dat daar reeds gesinne uit Suid-Afrika gesit is as hul dokumente nie reg was nie, en dat die lugredery dan met £10 000 beboet word, daarom is hulle nou so streng. Dit is tog drakonies om onskuldige reisigers soos misdadigers te behandel! Is dit nie logies dat so ’n wet nie toepasbaar is nie, en is dit nie waarom geen ander land ter wêreld so ’n wet het nie? Kan ons nie ten minste ’n kompromis aangaan en verklaar dat wanneer die kind ’n wettige paspoort en oorspronklike geboortesertifikaat het, dit goed genoeg is nie? Dit is mos baie moeiliker om daardie twee dokumente te vervals as ’n beëdigde verklaring. Die beëdigde verklaring kan van die internet afgelaai word, enigeen kan dit invul, teken en ’n stempel laat maak om daarop te plaas. Dit maak net nie sin nie – as ek oneerlik wou wees, kon ek maklik ’n stempel laat maak het en die beëdigde verklarings self gesertifiseer het. Ek hoop die lyding wat ek en my gesin, sowel as die dominee en haar gesin, op daardie Sondagaand moes deurmaak, kan ten minste help om ander so ’n aaklige ondervinding te spaar. Baie dankie vir u aandag, Gideon Verwoerd